A BIZOTTSÁG 1105/2006/EK RENDELETE
(2006. július 18.)
a szárított takarmányokra vonatkozó támogatási összegeknek a 2005/2006. gazdasági év tekintetében történő rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szárított takarmány piacának közös szervezéséről szóló, 2003. szeptember 29-i 1786/2003/EK tanácsi rendeletre (1) és különösen annak 20. cikkére,
mivel:
(1)
Az 1786/2003/EK rendelet 4. cikkének (2) bekezdése rögzíti a szárított takarmány feldolgozásával foglalkozó vállalkozásoknak nyújtandó támogatás összegét az ugyanennek a rendeletnek az 5. cikke (1) bekezdésében feltüntetett maximális garantált mennyiség határáig.
(2)
A szárított takarmány piacának közös szervezéséről szóló 1786/2003/EK tanácsi rendelet alkalmazási szabályainak megállapításáról szóló 382/2005/EK bizottsági rendelet (2) 33. cikke (1) bekezdésének megfelelően a 2005/2006. gazdasági évre vonatkozóan közölt mennyiségek magukban foglalják a 2006. március 31-én készleten lévő azon mennyiségeket, amelyek az említett rendelet 34a. cikkének értelmében a 2005/2006. gazdasági évre előírt támogatásból részesülhetnek.
(3)
A szárított takarmány piacának közös szervezéséről szóló 603/95/EK tanácsi rendelet részletes alkalmazási szabályainak megállapításáról szóló 785/95/EK rendelet (3) 6. cikke (4) bekezdésének megfelelően, a 382/2005/EK rendelet 36. cikkének második albekezdésével való összevetése alapján azokat a mennyiségeket is a 2005/2006. gazdasági évben kell tekintetbe venni, amelyeket a 2004/2005. gazdasági évben az adott tagállam késedelmes közlése miatt figyelmen kívül hagytak.
(4)
A közölt adatokból kitűnik, hogy a szárított takarmányra vonatkozó maximális garantált mennyiséget nem lépték túl.
(5)
Az 1786/2003/EK rendelet 4. cikke (2) bekezdésének megfelelően a szárított takarmányra vonatkozó támogatás összege tehát tonnánként 33 EUR.
(6)
Azon tagállamok számára, amelyek az 1782/2003/EK tanácsi rendelet (4) 71. cikkének megfelelően fakultatív átmeneti időszakot alkalmaznak, a 382/2005/EK rendelet 35. cikkének rendelkezései értelmében meg kell határozni az e rendelet (2) bekezdésének második albekezdésében említett támogatást.
(7)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2005/2006. gazdasági évre a száraz takarmányokra vonatkozó támogatások összegeit az e rendelet mellékletének megfelelően rögzítik.
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 18-án.